St. Jørgen prestegjeld

St. Jørgens prestegjeld, også benevnt Bergen Hospital, var et prestegjeld tilhørende Bergen domprosti. Det omfattet sogn i Bergen kommune i Hordaland fylke, og hovedkirken var St. Jørgens Hospital.

St. Jørgens kirkesogn er nå en del av Bergen kirkelige fellesråd, og underlagt Bergen domprosti i Bjørgvin bispedømme i Den norske kirke.

Historikk 
Det er høyst usikkert når St. Jørgen ble et eget prestegjeld, men i 1572 avtalte sognepresten i domkirkens Absalon Pederssøn Beyer med den aldrende presten Gustaff Olsen at han fikk legge seg inn på St. Jørgen prestegjeld mot å stå for pasientenes sjelesorg.

Gjennom årene lå Årstad prestegjeld (1749-1886) og Askøy prestegjeld (1819-1841) under St. Jørgen prestegjeld. Det omfattet i tillegg til Hospitalet, De Sjøfarendes Fattighus og Tukthuset.

Tilgang: Enkefattighuset, St. Catharina ("tyske") Fattighus og Stranges Fattighus ble innlemmet i 1707. Årstad sogn ble overført fra Fana prestegjeld i  1749. Danckert D. Krohns stiftelse ble innlemmet 1785. Askøy sogn ble overført fra Fjell prestegjeld i 1819. Lungegaardshospitalet ble tatt i bruk for spedalske lemmer 1849. Sander Kaaes stiftelse ble overført fra Domkirkens residerende kapellani og innlemmet 1876. Pleiestiftelsen nr. 1 for Spedalske ble innlemmet 1886.

Avgang: St. Catharina Fattighus ble nedlagt i 1771. Tukthuset og Bergenhus Festning fikk egne prester 1841. Askøy sogn lagt sammen med Fjell 1841. Årstad sogn ble skilt ut 1886. Lungegaardshospitalet ble nedlagt som spedalsk hospital 1894. Pleiestiftelsen nr. 1 for spedalske ble lagt ned 1958.

Det antas at St. Jørgen prestegjeld inngikk i Domkirken prestegjeld etter dette.

Referanser

Bergens historie
Religion i Vestland
Prestegjeld i Bjørgvin bispedømme